สภาพอากาศช่วง 1-3 วันนี้ หลายพื้นที่ยังคงมีฝนตกต่อเนื่อง
นายเมธี มหายศนันท์ ผู้อำนวยการกองพยากรณ์อากาศ กรมอุตุนิยมวิทยา เปิดเผยถึงสภาพอากาศของประเทศไทยว่า ขณะนี้พายุโซนร้อน “โกนเซิน” อยู่ด้านตะวันออกของประเทศเวียดนามซึ่งจะอ่อนกำลังลงเมื่อถึงฝั่ง ประกอบกับมีหย่อมความกดอากาศสูงจากประเทศจีนแผ่ลงมาปกคลุมทำให้ความแรงของพายุดังกล่าวอ่อนกำลังลงด้วย ทั้งนี้ พายุดังกล่าวไม่ส่งผลกระทบโดยตรงต่อลักษณะอากาศของประเทศไทยแต่จะส่งผลกระทบเล็กน้อย โดยวันนี้ (10 ก.ย.64) - 12 ก.ย.64 ภาคเหนือ ปริมาณฝนร้อยละ 60-70 ของพื้นที่ มีฝนตกหนักถึงหนักมากบางแห่งโดยเฉพาะจังหวัดแม่ฮ่องสอนและตาก ขณะที่ ภาคตะวันออกเฉียงเหนือ  ภาคกลางและภาคตะวันออก ปริมาณฝนร้อยละ 70 ของพื้นที่ ส่วนภาคใต้ ปริมาณฝนร้อยละ 60-80 ของพื้นที่ มีฝนตกหนักถึงหนักมากบางแห่ง จากนั้นร่องมรสุมจะมีกำลังแรงขึ้นอีกครั้งในวันที่ 15 ก.ย.64 เป็นต้นไป ทำให้มีปริมาณฝนเพิ่มขึ้นอีกครั้ง ขอให้ประชาชนติดตามสภาพอากาศอย่างใกล้ชิดส่วนคลื่นลมในทะเลสูง 2 เมตร บริเวณที่มีฝนฟ้าคะนองคลื่นสูงมากกว่า 3 เมตร ชาวเรือควรเดินเรือด้วยความระมัดระวัง ประชาชนสามารถติดตามสภาพอากาศได้ที่เว็บไซต์www.tmd.go.th